La rotonda d'accés al polígon Alcodar ja és una realitat
28 febrer 2019

## La rotonda d'accés al polígon Alcodar ja és una realitat28 febrer 2019Última actualització: 14 juliol 2025

![](../gestion/img/_AO_1393-copia.jpg)  
  

L'alcaldessa de Gandia, Diana Morant acompanyada pel delegat del Govern a la Comunitat Valenciana, Juan Carlos Fulgencio; membres de la corporació municipal; representants empresarials i tècnics municipals, han visitat aquest matí la nova rotonda d'accés al polígon Alcodar una vegada han finalitzat les obres.  
  
El projecte es va licitar per 1,6 milions d'euros i va ser adjudicat a l'empresa Pavasal, per un cost final d'1.300.000 €. L'obra ha estat possible gràcies a subvenció de 700.000 euros del Ministeri de Foment i l'aportació de 600.000 € de fons municipals.  
  
La nova infraestructura compleix les necessitats àmpliament sol·licitades pel sector empresarial durant més de tres dècades. El polígon Alcodar alberga a més de 200 empreses i compta amb 2.500 treballadors.  
Els treballs han significat la dignificació i millora visual de l'accés Nord a la ciutat i el seu principal polígon. "_L'anterior accés generava problemes, no comptava amb les millors condicions de seguretat, era de difícil accés i quan patíem fortes pluges, s'inundava. A més, l'espai ha estat convertit en una zona més amable i verda alhora que millorem l'accessibilitat al barri de Santa Anna on estem apostant de manera clara amb la futura arribada del Palau de Justícia_" va afirmar **Diana Morant**.  
  
"_Estem molt contents d'haver représ aquest conveni i de tindre la necessària interlocució entre l'Ajuntament de Gandia i el Govern d'Espanya gràcies a la Delegació del Govern. Com a alcaldessa vull agrair la feina dels empresaris per la seua aportació a l'economia municipal. No hi ha millor manera d'encertar que parlar amb els empresaris i atendre les seues sol·licituds" "Les obres sempre poden generar alguns problemes però des del primer dia van entendre l'envergadura de l'obra i entre tots aconseguim que les molèsties foren les mínimes_".  
  
Finalment, Morant ha recordat que a aquestes obres se sumen les realitzades gràcies a l'ajuda del IVACE amb un import de més d'1.000.000 €, a les quals caldrà sumar els nous ajuts que han estat sol·licitades a l'IVACE per valor de 400.000 €. "_Tal com ens hem compromés, arribe l'import que arribe, l'Ajuntament posarà la resta per complir amb les necessitats dels polígons de la ciutat_".  
  
Per la seua banda, **Juan Carlos Fulgencio** ha afegit que "_el compromís del Govern d'Espanya amb els veïns i veïnes de Gandia és total i absolut. Per a nosaltres és una satisfacció la complicitat que tenim amb el govern de Diana Morant i totes les seues peticions són ben rebudes. Gandia és una ubicació estratègica en el desenvolupament de la Comunitat Valenciana i seguirem treballant en una altra sèrie d'actuacions per millorar la vida dels ciutadans, sempre tenint en compte les opinions dels principals implicats_"  
  
**Joan Pablo Tur**, president d'AES va afirmar que "_hui és un dia per agrair i celebrar perquè per fi, després de gairebé 35 anys reclamant, tenim la solució a un problema que no només afectava el sector industrial sinó que també implicava a tots els ciutadans de Gandia" "Vull recalcar la feina de tots: Govern Central, Autonòmic, Local, empresa constructora, tècnics municipals i als mateixos empresaris"_.  
  
Finalment, **Miguel Todolí** va qualificar la jornada com "u_n dia important per als polígons i les àrees industrials de la ciutat. Volem agrair a totes les administracions la tasca conjunta que estem fent per tindre unes àrees industrials òptimes i que siguen un referent. És una entrada que millora tots els aspectes de la zona_".